b'\n_START_ARTICLE_\nEidsv\xc3\xa5g (Bergen)\n_START_PARAGRAPH_\nEidsv\xc3\xa5g er et boligomr\xc3\xa5de i \xc3\x85sane bydel i Bergen kommune, nord for Bergen sentrum. Eidsv\xc3\xa5g grenser til Ytre Sandviken i Bergenhus bydel i s\xc3\xb8r, til Jordal i s\xc3\xb8r\xc3\xb8st, til Ervik i nord\xc3\xb8st og til Eidsv\xc3\xa5gen i nord, som er en fjordarm av Byfjorden. I Eidsv\xc3\xa5g l\xc3\xa5 kommuneadministrasjonen for gamle \xc3\x85sane kommune, inntil kommunen bli innlemmet i Bergen kommune sammen med Arna, Fana og Laksev\xc3\xa5g i 1972._NEWLINE_Eidsv\xc3\xa5g best\xc3\xa5r hovedsakelig av tettbebyggelse med eneboliger. Her ligger ogs\xc3\xa5 Eidsv\xc3\xa5g skole, Eidsv\xc3\xa5g kirke, Eidsv\xc3\xa5g B\xc3\xa5tlags marina, gamle Eidsv\xc3\xa5g fabrikker (trikotasjeindustri), samt badeplassene ved Vollane og T\xc3\xb8mmerv\xc3\xa5gen. Eidsv\xc3\xa5gveien, Ervikveien og motorveien \xc3\x85saneveien er hovedveier gjennom omr\xc3\xa5det. Sistnevnte g\xc3\xa5r gjennom Eidsv\xc3\xa5gtunnelen som \xc3\xa5pnet i 1956. Eidsv\xc3\xa5g Idrettslag som ogs\xc3\xa5 ligger i Eidsv\xc3\xa5g ble dannet i 1926._NEWLINE_Eidsv\xc3\xa5g omfattes av grunnkretsene Fagerdalsh\xc3\xb8gda, Eidsv\xc3\xa5gneset, Eidsv\xc3\xa5glien, Eidsv\xc3\xa5gskogen, T\xc3\xb8mmerv\xc3\xa5gen og Eidsv\xc3\xa5g, med til sammen 3\xc2\xa0120 innbyggere 1. januar 2012, og et samlet areal p\xc3\xa5 2,25 km\xc2\xb2, hvorav 0,05 km\xc2\xb2 er ferskvann.\n_START_SECTION_\nHistorie\n_START_PARAGRAPH_\nNavnet kommer fra norr\xc3\xb8nt Ei\xc3\xb0v\xc3\xa1gr, av ei\xc3\xb0, eid, og v\xc3\xa1gr, v\xc3\xa5g og omfattet Gnr. 216, g\xc3\xa5rdsbruk p\xc3\xa5 s\xc3\xb8r- og vestsiden av Eidsv\xc3\xa5gsbukten. I f\xc3\xb8rstningen av 1600-tallet tilh\xc3\xb8rte den Allehelgenskirkens gods._NEWLINE_Eidsv\xc3\xa5g h\xc3\xb8rte til det jordegods som sammen med Sandviken tilfalt lensherren Erik Rosenkrantz etter makeskifte med Kronen 1560, men som i motsetning til Sandviken gikk tilbake til Kronen ved hans d\xc3\xb8d 1575. Elven Jordalsvatnet hadde fra 1600-tallet et m\xc3\xb8llebruk, der Chr. Petersen 1896 grunnla Eidsv\xc3\xa5g fabrikker.\n_START_SECTION_\nM\xc3\xb8llen\n_START_PARAGRAPH_\nEidsv\xc3\xa5g m\xc3\xb8lle er et tidligere m\xc3\xb8llebruk ved elvel\xc3\xb8pet mellom Jordalsvatnet og Eidsv\xc3\xa5gbukten. I 1600 var det en korn- og grynm\xc3\xb8lle p\xc3\xa5 stedet, i 1616 var det to i tilknytning til Eidsv\xc3\xa5g g\xc3\xa5rd. Den siste m\xc3\xb8llen ble 1648 bygd om til kobberm\xc3\xb8lle og var eid av kobbersmed-dynastiet Schram til 1774. Korn- og grynm\xc3\xb8llen hadde gjennom \xc3\xa5rene flere eiere og forfalt etter hvert, men ble 1779 sammen med g\xc3\xa5rden solgt til Johan Gottfriedsen Hagelsteen som ogs\xc3\xa5 var eier av Storem\xc3\xb8llen og Sm\xc3\xa5m\xc3\xb8llen i Sandviken. _NEWLINE_Hagelsteen overtok kobberm\xc3\xb8llen 1786 og la den ned. Andreas Heiberg og Hans Hagelsteen Faye kj\xc3\xb8pte Eidsv\xc3\xa5g m\xc3\xb8lle 1855 og utvidet den, i 1877 ble den overtatt av Kristen Faye Heiberg og Severin A. Heiberg som foretok modernisering av bedriften. Chr. Petersen kj\xc3\xb8pte Eidsv\xc3\xa5g m\xc3\xb8lle 1896 og grunnla Eidsv\xc3\xa5g fabrikker. _NEWLINE_Johan Johansen Hagelsteen fikk i 1837 bevilgning til \xc3\xa5 opprette privat gravplass for slekten i Eisv\xc3\xa5g.\n_START_SECTION_\nEidsv\xc3\xa5g Fabrikker\n_START_PARAGRAPH_\nChr. Petersen kj\xc3\xb8pte Eidsv\xc3\xa5g m\xc3\xb8lle 1896 og grunnla Eidsv\xc3\xa5g Fabrikker. Det var en av de viktige trikotasjefabrikkene p\xc3\xa5 Vestlandet. Fabrikken var en hj\xc3\xb8rnesteinsbedrift i lokalsamfunnet i og rundt Eidsv\xc3\xa5g, og har bidratt med tomter til skole, idrettsplass, barnehage, kulturhus, kirke, gravplass, friarealer, b\xc3\xa5thavn, og annet. Fabrikken produserte mange forskjellige typer kjole- og smokingstoffer. Blant annet har fabrikken produsert stoffer brukt i kleskolleksjonene til flere av de norske OL-troppene. Egen tekstilproduksjonen ble lagt ned 1972, men handelen med ullstoffer har blitt opprettholdt via fabrikkutsalget. De siste \xc3\xa5rene har hovedfokus v\xc3\xa6rt kvalitetsstoffer til bunader og nasjonaldrakter._NEWLINE_De historiske lokalene i bygningene brukes i dag til n\xc3\xa6ringsarealer.'